**ԸՆՏԱՆԻՔՈՒՄ ԲՌՆՈՒԹՅԱՆ ԵՆԹԱՐԿՎԱԾ ԱՆՁԱՆՑ ՏՐԱՄԱԴՐՎՈՂ ԾԱՌԱՅՈՒԹՅՈՒՆՆԵՐ**

 **«Ընտանիքում բռնության ենթարկված անձանց աջակցության կենտրոնների ծառայություններ»** միջոցառման շրջանակներում ՀՀ ԱՍՀ նախարարության կողմից պատվիրակված ծառայության տեսքով ՀՀ բոլոր մարզերում և Երևան քաղաքում գործում են աջակցության կենտրոններ։

Աջակցության կենտրոնների կողմից ընտանիքում բռնության ենթարկված անձանց տրամադրվում են հետևյալ ծառայությունները՝

* Թեժ գիծ ծառայության միջոցով խորհրդատվության տրամադրում
* Սոցիալ-հոգեբանական աջակցություն
* իրավաբանական խորհրդատվություն
* օժանդակում՝ ընտանիքում բռնության ենթարկված անձին աշխատանքի տեղավորման հարցում
* տեղեկատվություն՝ իրենց իրավունքների, հասանելի ծառայությունների և օրենքով սահմանված պաշտպանության այլ միջոցներից օգտվելու ընթացակարգերի վերաբերյալ։

2022 թվականի առաջին եռամսյակի ընթացքում աջակցության կենտրոնների կողմից համապատասխան ծառայություններ են տրամադրվել 400 ընտանիքում բռնության ենթարկված անձի։

Նախորդ 2021 թվականի ընթացքում աջակցության կենտրոնների ծառայություններ են ստացել 1515 ընտանիքում ընտանիքում բռնության ենթարկված անձինք։

 **«Ընտանիքում բռնության ենթարկված անձանց ապաստարանի ծառայություններ»** միջոցառման շրջանակներում ԱՍՀ նախարարությունը օրենսդրությամբ նախատեսված կարգով ապաստարանի ծառայություններ է տրամադրում ընտանիքում բռնության ենթարկված անձանց։

Համապատասխան ծառայությունները մատուցվում են դրամաշնորհային մրցութային կարգով հաղթող ճանաչված կազմակերպության կողմից։

Ապաստարանի կողմից ընտանիքում բռնության ենթարկված անձանց մատուցվում են հետևյալ ծառայությունները՝

* շահառուներին անհատույց տրամադրում է ապահով բնակելի տարածք,
* տրամադրում է սոցիալական աջակցություն
* տրմադրում է հոգեբանական աջակցություն
* տրմադրում է իրավաբանական օգնություն
* տրմադրում է բժշկական օգնություն
* ապահովում է սննդով և հագուստով, իսկ երեխաներին` նաև դասապատրաստմանն անհրաժեշտ կահավորմամբ և պիտույքներով։

2022 թվականի առաջին եռամսյակի ընթացքում ապաստարանի ծառայություններ են տրամադրվել 40 ընտանեկան բռնության ենթարկված անձի։

Նախորդ 2021 թվականի ընթացքում ապաստարանի ծառայություններ են ստացել 160 ընտանեկան բռնության ենթարկված անձինք։

**«Ընտանիքում բռնության ենթարկվածների ժամանակավոր աջակցություն»**միջոցառման շրջանակներում ԱՍՀ նախարարությունը տրամադրում է մինչև 150 հազար դրամի չափով ֆինանսական աջակցություն ընտանիքում բռնության ենթարկված անձանց։ Ֆինանսական աջակցության տրամադրման գործընթացը կարգավորվում է «Ընտանիքում բռնության ենթարկվածների ժամանակավոր աջակցության հաշվեհամարի տնօրինման կարգը սահմանելու մասին» ՀՀ կառավարության 29 մարտի 2019 թվականի N 333-Ն որոշմամբ։

Ընտանիքում բռնության ենթարկված անձին ֆինանսական աջակցությունը տրամադրվում է հետևյալ նպատակներով՝

* կենսաապահովման նվազագույն կարիքները հոգալու համար.
* բուժումը կամ առողջության վերականգնումը կազմակերպելու նպատակով փոխհատուցման կամ մասնակի փոխհատուցման համար.
* ժամանակավոր կացարանով ապահովելու նպատակով բնակելի տարածքի վարձակալության գումարի փոխհատուցման համար.
* աշխատանքի տեղավորման նպատակով վերապատրաստման դասընթացների վարձավճարի փոխհատուցման համար

2022 թվականի առաջին եռամսյակի ընտացքում ֆինանսական աջակցություն է տրամադրվել 20 ընտանիքում բռնության ենթարկված անձի։

Նախորդ 2021 թվականի ընթացքում ֆինանսական աջակցություն են ստացել 77 ընտանիքում բռնության ենթարկված անձինք։